Euroopa Liidu Teataja L 019 , 24/01/1998 Lk 0035 - 0046



Komisjoni määrus (EÜ) nr 179/98, 23. jaanuar 1998, millega muudetakse nõukogu määrust (EÜ) nr 3051/95 ro-ro-tüüpi reisiparvlaevade meresõiduohutuse korralduse kohta EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 8. detsembri 1995. aasta määrust (EÜ) nr 3051/95 ro-ro-tüüpi reisiparvlaevade meresõiduohutuse korralduse kohta, [1] eriti selle artiklit 9, ning arvestades, et: määrus (EÜ) nr 3051/95 sätestab, et ühenduse liikmesriikide sadamate vahel regulaarselt liiklevate ro-ro-tüüpi reisiparvlaevade suhtes peavad ühingud ja liikmesriigid järgima Rahvusvahelise Mereorganisatsiooni (IMO) 4. novembri 1993. aasta assamblee resolutsiooniga A.741 (18) vastuvõetud rahvusvahelise meresõiduohutuse korralduse koodeksit; rahvusvahelise meresõiduohutuse korralduse (ISM) koodeksi ühtse rakendamise tagamiseks võeti IMO 23. novembri 1995. aasta resolutsiooniga A.788 (19) vastu eeskirjad rahvusvahelise meresõiduohutuse korralduse (ISM) koodeksi rakendamise kohta administratsioonide poolt; on vaja arvesse võtta arenguid rahvusvahelisel tasandil, kehtestades nii üksikasjalikud ajutiste tunnistuste väljaandmist ning ISMi tunnistuste vormi käsitlevad eeskirjad kui ka mõningad standardid ISMi sertifitseerimiskorra kohta; on vaja tagada, et ei mõjutataks teatavate juba väljaantud tunnistuste kehtivust; vastavalt tuleks muuta määrust (EÜ) nr 3051/95; käesolevas määruses ettenähtud meetmed on kooskõlas nõukogu direktiivi 93/75/EMÜ [2] (viimati muudetud komisjoni direktiiviga 97/34/EÜ [3]) artiklis 12 ettenähtud komitee arvamusega, ON VASTU VÕTNUD KÄESOLEVA MÄÄRUSE: Artikkel 1 Käesolevaga muudetakse määrust (EÜ) nr 3051/95 järgmiselt. 1. Artikli 2 punkt d asendatakse järgmisega: "d) tunnustatud organisatsioon - direktiivi 94/57/EÜ (muudetud komisjoni direktiiviga 97/58/EÜ [4]) sätete alusel tunnustatud asutus." 2. Lisa muudetakse vastavalt käesoleva määruse lisas sätestatule. Artikkel 2 Käesolev määrus jõustub 20. päeval pärast Euroopa Ühenduste Teatajas avaldamist. Käesolevat määrust kohaldatakse alates 1. juulist 1998. Administratsioonide ja tunnustatud organisatsioonide enne 1. juulit 1998 väljaantud nõuetele vastavuse tunnistused ja meresõiduohutuse korralduse tunnistused kehtivad kuni nende kehtivusaja lõpuni. Käesolev määrus on tervikuna siduv ja vahetult kohaldatav kõikides liikmesriikides. Brüssel, 23. jaanuar 1998 Komisjoni nimel komisjoni liige Neil Kinnock [1] EÜT L 320, 30.12.1995, lk 14. [2] EÜT L 247, 5.10.1993, lk 19. [3] EÜT L 158, 17.6.1997, lk 40. [4] EÜT L 274, 7.10.1997, lk 8. -------------------------------------------------- LISA Käesolevaga muudetakse määruse (EÜ) nr 3051/95 lisa järgmiselt: a) pealkiri asendatakse järgmisega: "A osa RAHVUSVAHELINE LAEVADE OHUTU EKSPLUATEERIMISE JA REOSTUSE VÄLTIMISE KORRALDAMISE KOODEKS (RAHVUSVAHELINE MERESÕIDUOHUTUSE KORRALDUSE (ISM) KOODEKS)" b) lisatakse B osa: "B osa [1] RAHVUSVAHELISE MERESÕIDUOHUTUSE KORRALDUSE (ISM) KOODEKSI RAKENDAMIST KÄSITLEVAD SÄTTED ADMINISTRATSIOONIDELE 1. NÕUETELE VASTAVUSE TUNNISTUSTE JA OHUTUSMEETMETE KORRALDUSE TUNNISTUSTE VÄLJAANDMINE JA KEHTIVUS 1.1. Mõisted a) Meresõiduohutuse korraldussüsteem (SMS) - korrastatud ja dokumenteeritud süsteem, mis võimaldab ühingu personalil tõhusalt rakendada ühingu ohutus- ja keskkonnakaitsepoliitikat. b) Meresõiduohutuse korralduse audit - süstemaatiline ja sõltumatu kontroll, et määrata kindlaks, kas SMSi kuuluvad tegevused ja nende tulemused vastavad kavandatud korrale, kas kõnealust korda rakendatakse tõhusalt ning kas see kord sobib eesmärkide saavutamiseks. c) Märkus - meresõiduohutuse korralduse auditi käigus tuvastatud asjaolu, mida toetab objektiivne tõendusmaterjal. d) Objektiivne tõendusmaterjal - vaatlusel, mõõtmisel või katsetamisel põhinev ja tõendatav ohutust või SMSi mõne osa olemasolu ja rakendamist käsitlev koguseline või kvalitatiivne teave, protokoll või tuvastatud asjaolud. e) Mittevastavus - vaadeldud olukord, kus objektiivne tõendusmaterjal osutab kindlaksmääratud nõude mittetäitmisele. f) Oluline mittevastavus - tuvastatav kõrvalekalle, mis kujutab endast tõsist ohtu personali või laeva ohutusele või keskkonnale ning mis nõuab viivitamatut vastumeetmete võtmist; lisaks sellele loetakse oluliseks mittevastavuseks ISM koodeksi mõne nõude tõhusa ja süstemaatilise rakendamise puudumist. g) Ajutine nõuetele vastavuse tunnistus - ühingutele vastavalt punktile 1.2 väljastatud tunnistus. h) Ajutine meresõiduohutuse korralduse tunnistus - ro-ro-tüüpi reisiparvlaevadele vastavalt punktile 1.3 väljastatud tunnistus. 1.2. Ajutine nõuetele vastavuse tunnistus 1.2.1. Administratsioon võib ühingule ajutise nõuetele vastavuse tunnistuse väljastada ainult siis, kui: 1. ühing on äsja asutatud või 2. ühing võtab enesele esimest korda vastutuse käitada ro-ro-tüüpi reisiparvlaeva, mida ei reguleeri ühingul juba olemasolev nõuetele vastavuse tunnistus. 1.2.2. Enne ajutise nõuetele vastavuse tunnistuse väljastamist kontrollib administratsioon, kas ühingul on ISM koodeksi punkti 1.2.3 eesmärkidele vastav SMS ja kas ühingul on ajutise nõuetele vastavuse tunnistuse kehtivusaja jooksul kavas rakendada ISM koodeksi nõuetele vastavat SMSi. 1.2.3. Ajutine nõuetele vastavuse tunnistus kehtib kuni 12 kuud. 1.3. Ajutine meresõiduohutuse korralduse tunnistus 1.3.1. Administratsioon võib ro-ro-tüüpi reisiparvlaevale ajutise meresõiduohutuse korralduse tunnistuse väljastada ainult siis, kui: 1. ro-ro-tüüpi reisiparvlaev võetakse pärast selle ehitamise või selle tüüpi muutva ümberehituse lõpetamist esimest korda kasutusse; 2. ro-ro-tüüpi reisiparvlaeva käitamine läheb üle sellise ühingu vastutusse, kes ei ole olnud kõnealuse ro-ro-tüüpi reisiparvlaeva käitamisega varem seotud; 3. ro-ro-tüüpi reisiparvlaev läheb üle teise riigi lipu alla. 1.3.2. Enne ajutise meresõiduohutuse korralduse tunnistuse väljastamist kontrollib administratsioon, kas: 1. ro-ro-tüüpi reisiparvlaeva käitaval ühingul on kõnealuse ro-ro-tüüpi reisiparvlaeva kohta olemas kehtiv nõuetele vastavuse tunnistus või ajutine nõuetele vastavuse tunnistus; 2. ühingu poolt ro-ro-tüüpi reisiparvlaevale ettenähtud SMS sisaldab ISM koodeksi keskseid osi ja kas kõnealuse SMSi auditeerimine on seotud nõuetele vastavuse tunnistuse väljastamisega või kas on esitamine seotud ajutise nõuetele vastavuse tunnistuse väljastamisega; 3. kapten ja asjaomane vanemtüürimees tunnevad SMSi ja selle rakendamise kavandatud korda; 4. on antud juhtnöörid, mille andmine on oluline enne sadamast lahkumist; 5. ühingul on kavas ro-ro-tüüpi reisiparvlaeva kolme kuu jooksul auditeerida; 6. asjakohane teave SMSi kohta on antud ro-ro-tüüpi reisiparvlaeva personali töökeeles või personalile arusaadavas keeles. 1.3.3. Ajutine meresõiduohutuse korralduse tunnistus kehtib kuni kuus kuud. Kui ühingule on väljastatud ajutine nõuetele vastavuse tunnistus, kuid ro-ro-tüüpi reisiparvlaeva suhtes kehtivat nõuetele vastavuse tunnistust ei ole talle veel väljastatud, võib meresõiduohutuse korralduse tunnistuse kehtivust pikendada kuni kuue kuu võrra alates kõnealuse tunnistuse esialgse kehtivusaja lõppemise kuupäevast. 1.4. Ajutise nõuetele vastavuse tunnistuse ja ajutise meresõiduohutuse korralduse tunnistuse heakskiitmine ja tunnustamine 1.4.1. Iga liikmesriik kiidab heaks käesoleva määruse sätetele vastava ja mõne muu liikmesriigi administratsiooni või kõnealuse administratsiooni nimel tegutseva tunnustatud organisatsiooni väljastatud ajutise nõuetele vastavuse tunnistuse ja ajutise meresõiduohutuse korralduse tunnistuse. 1.4.2. Liikmesriik tunnustab kolmandate riikide administratsioonide või kõnealuste administratsioonide nimel väljastatud ajutist nõuetele vastavuse tunnistust ja ajutist meresõiduohutuse korralduse tunnistust, kui ta on veendunud, et need vastavad käesoleva määruse nõuetele. 1.5. Nõuetele vastavuse tunnistuse ja meresõiduohutuse korralduse tunnistuse kehtetuks tunnistamine 1.5.1. Väljaandev administratsioon tunnistab nõuetele vastavuse tunnistuse kehtetuks, kui on olemas tõendeid olulise mittevastavuse kohta ISM koodeksiga. Samuti tunnistatakse kehtetuks nõuetele vastavuse tunnistusega seotud meresõiduohutuse korralduse tunnistused. 1.5.2. Väljaandev administratsioon tunnistab meresõiduohutuse korralduse tunnistuse kehtetuks, kui on olemas tõendeid olulise mittevastavuse kohta ISM koodeksiga. 2. TUNNISTUSTE VÄLJASTAMINE 2.1. Ühingule nõuetele vastavuse tunnistuse ja ro-ro-tüüpi reisiparvlaevale meresõiduohutuse korralduse tunnistuse väljastamisel võetakse arvesse järgmisi sätteid. 2.2. Tunnistuste väljastamine hõlmab tavaliselt järgmisi toiminguid: 1. algkontroll; 2. perioodiline või vahepealne vastavuskontroll ja 3. uuenduslik kontroll. Neid kontrollimisi tehakse ühingu taotlusel, mille ta esitab administratsioonile või administratsiooni nimel tegutsevale tunnustatud organisatsioonile. 2.3. Kontrollimised hõlmavad meresõiduohutuse korralduse auditit. 2.4. Auditi tegijaks määratakse juhtivaudiitor ja vajaduse korral auditi töörühm. 2.5. Määratud juhtivaudiitor teeb koostööd ühinguga ja koostab auditi kava. 2.6. Auditi aruanne koostatakse juhtivaudiitori juhtimisel, kes vastutab aruande õigsuse ja terviklikkuse eest. 2.7. Auditi aruanne sisaldab auditi kava, auditi töörühma liikmete isikuandmeid, kuupäevi ja ühingu registreerimisandmeid, kõikide märkuste ja mittevastavuste kohta koostatud protokolle ning märkusi meresõiduohutuse korralduse süsteemi tõhususe kohta kindlaksmääratud eesmärkide saavutamisel. 3. JUHTIMISSTANDARD 3.1. ISM koodeksi nõuetele vastavust kontrollivad auditi töörühma audiitorid on pädevad järgmises: 1. tagama, et ühingu käitatavad ro-ro-tüüpi reisiparvlaevad järgivad reegleid ja eeskirju, kaasa arvatud meresõidutunnistuste andmine; 2. heaks kiitma, jälgima ja sertifitseerima niivõrd, kuivõrd see on seotud meresõidutunnistuste väljastamisega; 3. tundma suuniseid, mida tuleb arvesse võtta ISM koodeksis nõutud meresõiduohutuse korralduse süsteemi puhul ja 4. omama laeva käitamise praktilisi kogemusi. 3.2. ISM koodeksi sätete järgimise kontrollimisel tagatakse nõuandeteenuseid osutava personali ja tunnistuste väljastamisega seotud personali vaheline sõltumatus. 4. PÄDEVUSSTANDARDID 4.1. Põhipädevus kontrolli tegemiseks 4.1.1. Personal, kes osaleb ISM koodeksi nõuetele vastavuse kontrollimisel, vastab inspektoritele esitatud nõukogu direktiivi 95/21/EÜ [2] VII lisa lõikes 2 sätestatud miinimumnõuetele. 4.1.2. Kõnealune personal on läbinud koolituse, mis tagab ISM koodeksi nõuetele vastavuse kontrollimiseks vajaliku pädevuse ja vajalikud oskused eelkõige järgmises: 1. ISM koodeksi tundmine ja sellest arusaamine; 2. kohustuslikud reeglid ja eeskirjad; 3. suunised, mille arvessevõtmist ISM koodeks ühingutelt nõuab; 4. kontrollimiste, küsitluste, hindamiste ja aruandlusega seotud tehnikad; 5. meresõiduohutuse korralduse tehnilised või ekspluatatsiooniga seotud aspektid; 6. põhiteadmised laevandusest ja pardatoimingutest ja 7. osalemine vähemalt ühes merendusega seotud juhtimissüsteemi auditis. 4.2. Pädevus algkontrolli ja uuendusliku kontrolli tegemiseks 4.2.1. Hindamaks, kas ühing või ro-ro-tüüpi reisiparvlaev vastab kõigile ISM koodeksi nõuetele, peab personal, kes teeb algkontrolli või uuendusliku kontrolli vastavustunnistuse või meresõiduohutuse korralduse tunnistuse jaoks, lisaks eespool nimetatud pädevusele olema pädev: 1. määrama kindlaks, kas SMSi osad vastavad ISM koodeksi nõuetele; 2. määrama kindlaks ühingu või ro-ro-tüüpi reisiparvlaeva SMSi tõhususe ja tagama reeglite ja eeskirjade järgimise seadusega ettenähtud ja klassifitseerimisülevaatuste protokollide alusel; 3. hindama SMSi tõhusust muude reeglite ja eeskirjade järgimise tagamisel, mis ei kuulu seadusega ettenähtud ja klassifikatsiooniülevaatuste reguleerimisalasse, ning kõnealuste reeglite ja eeskirjade järgimise kontrollimise võimaldamisel ja 4. hindama, kas IMO, administratsioonide, klassifikatsiooniühingute ja meresõiduühingute soovitatud ohutusmeetmed on arvesse võetud. 4.2.2. Pädevusnõuete täitmiseks võib moodustada töörühma, kelle liikmetel kokku on olemas kogu vajalik pädevus. 5. NÕUETELE VASTAVUSE TUNNISTUSTE JA MERESÕIDUOHUTUSE KORRALDUSE TUNNISTUSTE VORM Nõuetele vastavuse tunnistus, meresõiduohutuse korralduse tunnistus, ajutine nõuetele vastavuse tunnistus ja ajutine meresõiduohutuse korralduse tunnistus koostatakse allpool esitatud vormi alusel. Kui kõnealuseid vorme kasutavad ainult ühe liikmesriigi piires tegutsevad ühingud ja ro-ro-tüüpi reisiparvlaevad, võib neist välja jätta viite SOLASe konventsioonile. NÕUETELE VASTAVUSE TUNNISTUS +++++ TIFF +++++ IGA-AASTASE KONTROLLI TÕEND +++++ TIFF +++++ MERESÕIDUOHUTUSE KORRALDUSE TUNNISTUS +++++ TIFF +++++ PERIOODILISE JA LISAKONTROLLI TÕEND +++++ TIFF +++++ AJUTINE NÕUETELE VASTAVUSE TUNNISTUS +++++ TIFF +++++ AJUTINE MERESÕIDUOHUTUSE KORRALDUSE TUNNISTUS" +++++ TIFF +++++ +++++ TIFF +++++ [1] B osa sätteid käsitletakse A osas sätestatud ISM koodeksi vastavate osade lahutamatu osana. [2] EÜT L 157, 7.7.1995, lk 1. --------------------------------------------------